DKD-lede vas oor bendebedrywighede in die tronkArgieffoto Vyf beamptes van die departement van korrektiewe dienste wat glo saam met bendelede gewerk het om misdade in die tronk te pleeg, is Donderdag in Worcester in die Wes-Kaap in hegtenis geneem. “Die beamptes, tussen 33 en 43 jaar oud, staar aanklagte wat verband hou met die oortreding van die Wet op Dwelmhandel en Korrupsie in die gesig,” het lt.kol. André Traut, woordvoerder van die polisie in die Wes-Kaap, gesê. Hulle staar ook ŉ aanklag wat verband hou met die oortreding van die Wet op Voorkoming van Georganiseerde Misdaad in die gesig. “Die inhegtenisneming van die beamptes is ŉ uitvloeisel van ons langdurige ondersoek na kriminele bedrywighede van die Junior Cisko Yak-kies-bende ((JCY’s),” het Traut bygevoeg. “Die moontlikheid van nog inhegtenisnemings word nie uitgesluit nie.” Altesaam 32 lede van die bende is in hegtenis geneem in verband met die moord op twee mans in die Brandvlei-gevangenis verlede jaar. “Die DKD-beamptes word verbind aan bendebedrywighede en word verdink dat hulle die bendelede gehelp het om verskeie misdade in die tronk te pleeg,” het hy bygevoeg. -SAPA